b"\n_START_ARTICLE_\n2001 (Zvezdna vrata SG-1)\n_START_PARAGRAPH_\n2001 je epizoda nanizanke Zvezdna vrata SG-1._NEWLINE_Ekipa SG-1 obi\xc5\xa1\xc4\x8de planet Volia, ki je pokrit z velikimi polji, malo\xc5\xa1tevilni prebivalci pa se ukvarjajo s kmetijstvom. Volianci jim predstavijo svoje zaveznike Aschene, ki so tehnolo\xc5\xa1ko zelo razvito ljudstvo, ki je sposobno poraziti Goa'ulde in je obenem pripravljeno z znanjem in tehnologijo pomagati tudi Zemlji._NEWLINE_Pogajanja vodi ambasador Joseph Faxon, ki se mu pridru\xc5\xbeita Jack O'Neill in Samantha Carter, ki ji je Joseph \xc5\xbee na za\xc4\x8detku zelo v\xc5\xa1e\xc4\x8d. Med pogajanji Ascheni ponudijo nova zdravila in oro\xc5\xbeje, ki bi brez te\xc5\xbeav porazilo Goa'ulde, ravno tako pa mesto v Aschenski federaciji. V zameno \xc5\xbeelijo informacije o delovanju zvezdnih vrat, ki jih Ascheni lahko uporabljajo le za potovanja med najbli\xc5\xbejimi planeti. Ker je taka ponudba zelo ugodna, za\xc4\x8dne O'Neill sumiti, da Ascheni nekaj prikrivajo. Zato Daniel Jackson in Teal'c vzporedno s pogajanji sku\xc5\xa1ata pridobiti dodatne informacije glede zavezni\xc5\xa1tva._NEWLINE_Daniel in Teal'c med raziskovanjem planeta spoznata doma\xc4\x8dina, ki ju prosi za pomo\xc4\x8d pri odstranitvi \xc5\xbeeleznega stebra na njivi. Ko delno odkopljeta steber, se jima odpre podzemlje, kjer odkrijeta veliko opu\xc5\xa1\xc4\x8deno mesto, ki je precej bolj napredno od tistega, ki sta ga videla na povr\xc5\xa1ju. V mestu odkrijeta stare \xc4\x8dasopise, zato se Daniel odlo\xc4\x8di raziskati, kaj je pripeljalo k padcu civilizacije. Odkrije, da je na planetu izbruhnila smrtonosna bolezen, ki so jo ozdravili Ascheni s svojim cepivom, vendar naj bi cepivo imelo nek stranski u\xc4\x8dinek, ki ga iz besedila ne uspe razvozlati, po fotografijah pa sklepa, da so zaradi tega izbruhnili nemiri. Zato sklepa, da so Ascheni pod krinko pomo\xc4\x8di povzro\xc4\x8dili padec nekdaj napredne civilizacije in planet spremenili v \xc5\xbeitarico. O tem obvesti generala Hammonda, ki jim pove, da je doma\xc4\x8di planet Aschenov verjetno planet, ki so ga na podlagi sporo\xc4\x8dila, prejetega skozi zvezdna vrata, izbrisali s seznama planetov. Vme\xc5\xa1a pa se senator Kinsey, ki kljub potencialni gro\xc5\xbenji \xc5\xbeeli nadaljevanje pogajanj in uti\xc5\xa1a vse pomisleke._NEWLINE_Med pogovori z Ascheni Carterjeva enega od Aschenov vpra\xc5\xa1a po pomenu besede, ki je Daniel ni uspel prevesti in izve, da pomeni neplodnost, kar potrdi Danielov sum. Ascheni ugotovijo, da so njihovi nameni odkriti, zato sku\xc5\xa1ajo na Zemljo poslati eno od svojih oro\xc5\xbeij. Carterjevi uspe pobegniti skozi zvezdna vrata in prepre\xc4\x8diti aschenski napad, ambasador Faxon pa se ne uspe re\xc5\xa1iti."